ก.ล.ต.ปรับเกณฑ์คุมเข้มคุณสมบัติผู้เสนอขายหุ้น PO เพิ่ม
ก.ล.ต. ปรับเกณฑ์คุณสมบัติผู้ยื่นขออนุญาตเสนอขายหลักทรัพย์ที่ออกใหม่ต่อประชาชนในวงกว้าง โดยมีการกำหนดคุณสมบัติ พร้อมเพิ่มบทลงโทษ
28 ส.ค. 2558

นายรพี สุจริตกุล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการกำกับตลาดทุนมีมติเห็นชอบการปรับปรุงหลักเกณฑ์เกี่ยวกับคุณสมบัติของบริษัทนอกตลาดหลักทรัพย์ (non-listed company) ที่จะยื่นคำขออนุญาตเสนอขายหลักทรัพย์ที่ออกใหม่ต่อประชาชนในวงกว้าง (PO)
โดยกำหนดคุณสมบัติเพิ่มเติมว่า ต้องไม่มีประวัติหรือพฤติกรรมที่ไม่เหมาะสมอย่างร้ายแรงตามที่กำหนดในช่วงระยะเวลาหนึ่งก่อนการยื่นคำขอ เช่น ในช่วงระยะเวลา 5 ปีย้อนหลังไม่เคยถูกปฏิเสธคำขอ PO เนื่องจากมีเหตุอันควรสงสัยเกี่ยวกับพฤติกรรมที่ไม่เหมาะสมอย่างร้ายแรง เป็นต้น
ทั้งนี้การปรับปรุงเกณฑ์ครั้งนี้ เพื่อป้องปรามไม่ให้บริษัทนอกตลาดหลักทรัพย์ที่มีประวัติหรือมีพฤติกรรมไม่เหมาะสมอย่างร้ายแรงเข้ามาระดมทุนจากประชาชนในวงกว้าง ซึ่งตามเกณฑ์เดิม บริษัทที่มีพฤติกรรมไม่เหมาะสมในการยื่นคำขอ เช่น มีการตกแต่งตัวเลขในงบการเงินที่ใช้ประกอบการยื่นคำขอ จะถูกลงโทษเพียงไม่อนุญาตให้ระดมทุน แต่ตามเกณฑ์ใหม่ จะถูกลงโทษเพิ่มเติมให้ต้องเว้นวรรคการยื่นคำขอ PO ในครั้งถัดไปเป็นระยะเวลาหนึ่งด้วย โดยหลักเกณฑ์ใหม่มีผลใช้บังคับแล้ว